Közös nyilatkozat az Erzsébet-táborokban tervezett keresztény szolgálatról

A Szeged-Csanádi Egyházmegye és a Dunamelléki Református Egyházkerület nevében kinyilvánítjuk elkötelezettségünket, hogy az Erzsébet a Kárpát-medencei Gyermekekért Alapítvány alapítói jogainak gyakorlójaként az Alapítvány keretében megvalósuló táborokban a keresztény értékrend megismerését és átadását evangéliumi ihletettségű programokkal támogassuk.
Egyházaink  Krisztus Urunk missziói parancsának engedelmeskedve, és az évszázados gyakorlat folytatásaként – jelentős, és napjainkban is egyre növekvő szerepet vállalnak a közfeladatok ellátásában, ezen belül is kiemelten az oktatásban és a nevelésben. Hisszük, hogy a gyermek és adottságai Isten ajándéka. A nevelés alapvető színtere a család, de a kereszteléskor tett szülői és gyülekezeti fogadalom megvalósulásának lehetséges helyszíne a keresztény köznevelési intézmény is, amely a gyermeket Krisztusban testvérnek fogadja el.
Az általunk folytatott keresztény nevelés alapja Istennek a teljes Szentírásban adott kinyilatkoztatása a katolikus hit és hagyomány és a magyar református hit és hagyomány, az egyetemes kereszténység szellemi öröksége. E nevelés nemcsak a hagyományos intézményi keretek között, hanem más módokon, a missziói lehetőségek széles körét megragadva valósul meg.
Ezt a missziói szolgálatot a lelkiismereti és vallásszabadság, a táborozó gyermekek és nevelőik személyiségének tiszteletben tartásával kívánjuk végezni.
A vallási események, programok szervezésével minden résztevőnek lehetősége nyílik arra, hogy hitét elmélyítse, vagy éppen a keresztény hittel és egyházainkkal megismerkedhessen. Célunk, hogy e programok egyre inkább formálják a táborok egészének pedagógiai munkáját, valamint mélyítsék és gazdagítsák azokat az élményeket, amelyekkel a résztvevő gyermekek gazdagodnak. Hisszük, hogy a nagy parancsolat – „szeresd Istent, felebarátodat és önmagadat” – jegyében az Erzsébet-táborokban is növekedhet a szeretet és az elfogadás.

Isten áldása legyen ezen a szolgálaton!

Budapest, 2021. november 11.

Balog Zoltán
püspök	Veres Sándor
főgondnok	Kiss-Rigó László
püspök